任師中挽詞
作者：蘇軾
朝代：宋

paragraphs: 大任剛烈世無有，疾惡如風朱伯厚。
小任溫毅老更文，聰明慈愛小馮君。
兩任才行不須說，疇昔並友吾先人。
相看半作晨星沒，可憐太白配殘月。
大任先去冢未乾，小任相繼呼不還。
强寄一樽生死別，樽中有淚酒應酸。
貴賤賢愚同盡耳，君今不盡緣賢子。
人間得喪了無憑，只有天公終可倚。